Vilnius, 2018 m. rugsėjo 18 d.

**„Coface“ TOP 50 reitingas: lietuviškų įmonių gausėja, tačiau estai dirba efektyviau**

**Naujausias „Coface“ TOP 50 didžiausių įmonių Baltijos šalyse reitingas atskleidžia, kad nepaisant stiprios priklausomybės nuo užsienio rinkų, Baltijos šalių ekonomikos toliau auga, o didžiausios regiono įmonės didina apyvartas. Tai lemia stabilus vidaus vartojimas ir darbuotojams palanki aplinka. Pastaraisiais metais nuolat augę atlyginimai skatina gyventojus investuoti į pirkinius. Pagal prekių ir paslaugų eksporto santykį su šalies BVP Lietuva pasižymi aukščiausiu rodikliu – 82 proc., Estijoje šis santykis siekia 72 proc., Latvijoje – 59 proc.**

„Coface“ TOP 50 reitingas rodo, kad ekonominė situacija Baltijos šalyse išlieka palanki, o Lietuvos bendrovių didžiausių įmonių sąraše daugėja. Jų skaičius didžiausių Baltijos įmonių sąraše išaugo iki 29 ir sudaro 58 proc., bendrai pasiekta apyvarta siekė 29,564 mlrd. Eur (65,18 proc.), o uždirbtas pelnas – 860 mln. Eur (61 proc.). Estijos įmonių sumažėjo iki 14, o bendrovių iš Latvijos skaičius išliko nepakitęs – 7.

**Baltijos šalių ekonomiką augimo vidaus vartojimas ir eksportas**

Kaip teigė „Mantvydas Štareika, „Coface Baltics“ generalinis direktorius, Baltijos regiono ekonomiką labiausiai augino vidaus paklausa. Jo pastebėjimu, šalys naudojasi palankia padėtimi darbo rinkoje, taip pat atgauna investicijas į ilgalaikį turtą. Baltijos šalių valstybėms išlieka labai svarbi išorinė aplinka. Prekių ir paslaugų eksporto dalis, skaičiuojant nuo BVP, ypač didelė Lietuvoje ir Estijoje, kur praėjusiais metais ji atitinkamai siekė 82 proc. ir 72 proc.. Latvijoje šis rodiklis yra kiek mažesnis ir sudaro 59 proc.

 „Natūralu, kad didžiausią gyventojų skaičių ir darbo rinką turinti Lietuva turi didesnes galimybes patekti į didžiausių įmonių reitingus. Tačiau turime ko pasimokyti iš kaimyninių valstybių – pavyzdžiui, tarp trijų Baltijos šalių mažiausiai Estijai atstovauja net 14 bendrovių, kurių bendras rezultatas pasižymi kone dvigubai aukštesniu pelningumu, palyginus su Lietuvos ir Latvijos įmonėmis“, – komentuodamas trijų šalių ekonominę situaciją sakė M. Štareika.

**Tarp trijų Baltijos šalių mažiausios Estijos įmonės dirba pelningiau**

Iš tiesų, nors lietuviškos įmonės dominuoja TOP 50 reitinge, tačiau uždirbto pelno ir apyvartos santykis tarp į reitingą patekusių Estijos įmonių pelningumas siekia 4,3 proc., tuo tarpu analogiški Lietuvos ir Latvijos įmonių rodikliai atitinkamai sudaro 2,9 proc. ir 2,5 proc. Estija lenkia kitas Baltijos šalis ir pagal BVP dalį, tenkančią vienam gyventojui: Estijoje vienam gyventojui tenka 19.500 Eur, Lietuvoje - 16.100 Eur, o Latvijoje - 15.300.

„Coface“ TOP 50 reitinge esančioje ekonominėje apžvalgoje pažymima, kad 2018 metais gyventojų skaičius ir darbo rinkos dydis Baltijos šalyse buvo vertinamas taip: Lietuvoje – 2,8 mln. ir 1,3 mln., Latvijoje – 1,9 mln. ir 0,9 mln., o Estijoje – 1,3 mln. ir 0,6 mln.

**Didžiausių įmonių trejetuką sudaro lietuviškos bendrovės**

Pirmųjų trijų didžiausių įmonių pozicijas, kaip ir pernai, išlaikė „Orlen Lietuva“ (1), „Vilniaus prekyba“ (2) ir „Maxima grupė“ (3), tačiau reitingo naujokė – iš karto į 4-tą vietą patekusi Latvijos įmonė „Uralkali Trading SIA“ – į reitingo apačią nustūmė daugelį kitų bendrovių, pernai reitinge užėmusių aukštesnes vietas.

Didžiausia Baltijos šalyse „Orlen Lietuva“ pernai pasiekė 4,706 mlrd. Eur apyvartos (17,5 proc. daugiau, nei prieš metus), tačiau uždirbo 88,8 proc. mažiau pelno (23,8 mln. Eur 2018 metais, palyginus su 211,5 mln. Eur 2017 metais). Antroje reitingo pozicijoje esanti „Vilniaus prekyba“ pernai pasiekė 4.241 mlrd. Eur apyvartos (29,2 proc. daugiau, nei prieš metus) ir uždirbo 227,6 mln. Eur pelno – tai 31,4 proc. daugiau, nei 2017 metais. Trečiojoje reitingo pozicijoje išsilaikiusios „Maxima grupės“ apyvarta pernai sudarė 3,451 mlrd. Eur (22,1 proc. daugiau, nei prieš metus), o pelnas siekė 116,7 mln. Eur (55,9 proc. daugiau, nei 2017 metais).

**Labiausiai kilo „Euroaphoteca“, pirmąkart į reitingą pateko lietuviškos „VG Holding“ ir „Kauno grūdai“**

Iš visų į reitingą patekusių įmonių labiausiai augo lietuviškoji „Euroaphoteca“, pagerinusi vietą reitinge 25 pozicijomis ir šiemet užėmusį 22-ą vietą (pernai buvo 47). Šios bendrovės apyvarta pernai sudarė 683 mln. Eur – tai 86 proc. daugiau, nei prieš metus.

Pirmą kartą į TOP 50 reitingą pateko dvi lietuviškos įmonės: „VG Holding“ (32 vieta) ir „Kauno grūdai“ (34 vieta), kurių apyvartos 2018 metais atitinkamai siekė 531 mln. Eur (augo 8,7 proc.) ir 524 mln. Eur (augo 12,1 proc.).

**Smuko „Linas Agro“ ir „Acme Group“, iš reitingo iškrito „SBA baldų kompanija“, „Telia Lietuva“ ir „Achema“**

Nors didžiausių įmonių reitinge išsilaikė, tačiau net 28 pozicijomis krito „Linas Agro“. Įmonė pernai pasiekė 2,3 proc. mažesnę apyvartą (438 mln. Eur) ir šiemet reitinge užėmė 47 vietą (pernai buvo 19). Kita įmonė – „Acme Grupė“ prarado 18 pozicijų ir naujausiame reitinge yra 44 vietoje (pernai – 26) – jos apyvarta pernai smuko 13,6 proc. ir sudarė 456 mln. Eur.

Nepaisant apyvartos augimo iš naujausio reitingo iškrito „SBA baldų kompanija“ (buvo 42, dabar 52) ir „Telia Lietuva“ (buvo 45, dabar – 58), taip pat ir mažesnę apyvartą pasiekusi „Achema“ (buvo 35, dabar 54).

**Reitinge kilusių bendrovių apyvartos augo dviženkliais skaičiais**

Naujajame „Coface“ TOP 50 reitinge tarp lietuviškų bendrovių pozicijas gerino „Kesko Senukai Lithuania“ (dabar yra 19, buvo 21, apyvarta per metus augo 15,8 proc. ir siekė 732 mln. Eur). Bendrovės „Viada LT“ apyvarta didėjo 26,5 proc. ir pernai siekė 685 mln. Eur – tai leido įmonei pakilti reitinge į 21 vietą (pernai buvo 25). Dar daugiau augo „Girtekos Logistics“ (36,1 proc., 764 mln. Eur) ir „Top Sport“ (37,2 proc., 454 mln. Eur) bendrovių apyvartos, naujausiame reitinge atitinkamai užėmusių 18 (buvo 24 ) ir 45 (buvo 54) vietas. 28-tą vietą, kaip ir pernai, reitinge išsaugojo „Spektator“, kurios apyvarta pernai didėjo 16,2 proc. ir siekė 420 mln. Eur. Baltijos šalių TOP 50 reitingą šiemet užbaigianti „Avia Solutions Group“ augino apyvartą 24,5 proc. (iki 420 mln. Eur), tačiau reitinge nusileido iš pernai turėtos 49 vietos į 50-ą poziciją.

**Didžiausių Baltijos šalių įmonių apyvarta augo beveik penktadaliu**

Iš viso 50 didžiausių Baltijos šalių įmonių 2018 metais augo 18,17 proc. ir bendrai pasiekė 45,497 mlrd. Eur apyvartos, iš kurių 29,654 mlrd. Eur (65,18 proc.) uždirbo įmonės iš Lietuvos, 8,408 mlrd. Eur – estiškos įmonės (18,6 proc.), bei 7,435 mlrd. Eur – latviškos bendrovės (16,3 proc.).

Bendras TOP 50 reitingo įmonių uždirbtas pelnas pernai siekė 1,4115 mlrd. Eur, iš kurių 860 mln. (61 proc.) uždirbo lietuviškos įmonės, 364 mln. Eur (25,8 proc.) – estiškos įmonės, ir likusius 187 mln. Eur (13,2 proc.) – įmonės iš Latvijos.

**Estijos įmonių sumažėjo iki 14, tačiau atsirado ir naujokių**

Iš Estijos į TOP 50 reitingą pateko 14 įmonių (pernai buvo 15), tarp kurių didžiausia yra 9 vietoje esanti „Tallink Group“, pernai pasiekusi 950 mln. Eur apyvartos (1,8 proc. mažiau, nei 2017 metais). Didžiausių įmonių sąraše šiemet taip pat yra dvi naujokės iš Estijos – „Baltic Sea Bunkering“ OU ir „NT Bunkering“ AS, atitinkamai užėmusios 36 ir 37 vietas.

**Latvijai, kaip ir pernai, atstovauja 7 bendrovės**

Latvijai reitinge atstovauja 7 įmonės, tiek pat, kiek ir pernai. Išskyrus jau paminėtą reitingo naujokę „Uralkakli Trading“, esančią 4 vietoje, toliau latviškos bendrovės rikiuojasi tokia tvarka: „Elko Grupa“ (6 vieta), „Rimi Latvia“ (11), „Uralchem Trading“ (12), „Latvenergo“ (13), „Maxima Latvija“ (17), „Orlen Latvija“ (30).

Pagal įmonių skaičių „Coface“ TOP 50 reitinge dominuoja kuro, chemijos ir farmacijos bendrovės (17), toliau rikiuojasi mažmeninės prekybos tinklai (10), žemės ūkio, maisto ir gėrimų bendrovės (9), energijos tiekimo įmonės (8), transporto ir logistikos bendrovės (7), elektronikos ir telekomunikacijų įmonės (6).

 **Apie „Coface“ TOP 50 reitingą:**

„Coface“ Baltijos įmonių TOP 50 reitingas yra bendras „Coface" filialų Vidurio Europoje projektas. Šis reitingas apima didžiausias regiono įmones, remiantis jų apyvarta kalendoriniais 2018 metais. Tyrimas apima Estiją, Latviją ir Lietuvą. Į reitingą įtrauktos didžiausios Baltijos šalių įmonės, kurių apyvarta yra ne mažesnė kaip 300 mln. eurų. Į reitingą nepateko finansinių paslaugų teikėjai, tokie kaip bankai, draudimo bendrovės, lizingo bendrovės ir brokeriai. „Coface“ reitingas yra pagrįstas pajamomis ir kitais svarbiausiais verslo rodikliais, pvz., grynuoju pelnu ir darbuotojų skaičiumi. Įmonės, kurios buvo pakviestos, tačiau atsisakė pateikti informaciją, į galutinį reitingą nepateko.

**Daugiau informacijos:**

Mantvydas Štareika, „Coface Baltics“ generalinis direktorius (Mantvydas.Stareika@coface.com; +37068337602)